Kommissionens forordning (EF) nr. 118/2004

af 23. januar 2004

om ændring af forordning (EF) nr. 2419/2001 om gennemførelsesbestemmelser for det integrerede system for forvaltning og kontrol af visse EF-støtteordninger, der indførtes ved Rådets forordning (EØF) nr. 3508/92

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger(1), særlig artikel 12, og

ud fra følgende betragtninger:

(1) Erfaringerne fra anvendelsen af bestemmelserne om administrativ kontrol i Kommissionens forordning (EF) nr. 2419/2001(2) viser, at det er nødvendigt at tydeliggøre, hvilken slags kontrol der skal udføres, og hvilke foranstaltninger der skal træffes ved tvivl efter krydskontrol.

(2) Hvad risikoprøver angår, bør nogle bestemmelser tydeliggøres, og nye bestemmelser bør indføres.

(3) Gældende bestemmelser om telemåling i forordning (EF) nr. 2419/2001 bør udbygges, så der sikres en korrekt anvendelse af telemåling i medlemsstaternes kontrolforanstaltninger.

(4) Erfaringerne viser, at gældende bestemmelser om tidspunkter for og indholdet af kontrol på stedet med hensyn til kvægpræmier bør ændres, så der sikres en afbalanceret og ensartet anvendelse.

(5) Gældende bestemmelser om moderfår og geder bør tilpasses de faktiske forhold, hvor det hænder, at dyr udskiftes i løbet af perioden, hvor de skal holdes på bedriften, og for at undgå en urimelig belastning i de tilfælde, hvor landbrugere holder både moderfår og geder. Fristerne for udskiftninger, registrering af udskiftninger og meddelelser om udskiftninger til myndighederne bør fastsættes under hensyn til varigheden af den periode, hvor dyrene skal holdes på gården, og behovet for effektiv kontrol.

(6) Med henblik på at beskytte EF's finansielle interesser er der i afsnit IV i forordning (EF) nr. 2419/2001 fastsat bestemmelser om nedsættelse af og udelukkelse fra EF-støtte i tilfælde af uregelmæssigheder. Nogle af disse bestemmelser bør ændres for at sikre, at nedsættelserne og udelukkelserne i hvert tilfælde er tilpasset efter uregelmæssighedens alvor.

(7) Ved forordning (EF) nr. 2419/2001 blev der indført forældelsesregler for tilbagebetaling af uberettigede betalinger. Bestemmelserne bør på visse betingelser også gælde for støtteansøgninger, der vedrører produktionsår og/eller præmieperioder, som begyndte før den 1. januar 2002.

(8) Forordning (EF) nr. 2419/2001 bør derfor ændres tilsvarende.

(9) De i denne forordning fastsatte foranstaltninger er i overensstemmelse med udtalelse fra Fondskomitéen -

UDSTEDT FØLGENDE FORORDNING:

Artikel 1

I forordning (EF) nr. 2419/2001 foretages følgende ændringer:

1) Artikel 16 affattes således:

"Artikel 16

Krydskontrol

1. Den administrative kontrol, der er omhandlet i artikel 8, stk. 1, i forordning (EØF) nr. 3508/92, omfatter automatiseret påvisning af uregelmæssigheder ved elektroniske midler, herunder:

a) krydskontrol af anmeldte marker og dyr for at undgå, at en og samme støtte uretmæssigt ydes flere gange for samme kalenderår eller produktionsår, og for at undgå uberettiget kumulering af støtte under EF-støtteordninger, der omfatter arealanmeldelser som omhandlet i artikel 9a i forordning (EØF) nr. 3508/92

b) krydskontrol ved hjælp af den elektroniske database eller, for så vidt angår arealstøtteansøgninger, ved alle andre elektroniske midler, for at efterprøve retten til støtte.

2. Viser krydskontrollen tegn på uregelmæssigheder, opfølges den af enhver anden hensigtsmæssig administrativ procedure og om nødvendigt kontrol på stedet."

2) Artikel 19 affattes således:

"Artikel 19

Udvælgelse af ansøgninger til kontrol på stedet

1. De landbrugere, hos hvilke der skal foretages kontrol på stedet, udvælges af myndighederne på grundlag af en risikoanalyse og således, at de er repræsentative for de indgivne ansøgninger. Effektiviteten af de risikoanalyseparametre, der blev benyttet i de foregående år, vurderes på årsbasis.

For at sikre en sådan repræsentativitet udvælger medlemsstaterne tilfældigt mellem 20 og 25 % af minimumsantallet af landbrugere, hos hvem der skal foretages kontrol på stedet som omhandlet i artikel 18, stk. 1.

2. Ved risikoanalysen tages der hensyn til følgende:

a) støttebeløbet

b) antallet af marker, arealet eller antallet af dyr, der er ansøgt om støtte for

c) ændringer i forhold til det foregående år

d) kontrolresultater fra de foregående år

e) tilfælde af manglende overholdelse af forordning (EF) nr. 1760/2000

f) de landbrugere, der ligger umiddelbart over eller under lofter eller grænser for ydelse af støtte

g) udskiftninger af dyr efter artikel 37

h) andre faktorer, som medlemsstaterne fastlægger.

3. Myndighederne noterer de grunde, der har ført til, at en given landbruger er blevet udvalgt til kontrol på stedet. Den inspektør, der skal foretage kontrollen på stedet, underrettes herom inden kontrollens begyndelse."

3) Artikel 22, stk. 1, affattes således:

"1. Markernes areal bestemmes med hjælpemidler, der foreskrives af myndighederne, og som sikrer en målenøjagtighed, der mindst svarer til den, der ifølge de nationale bestemmelser kræves ved officiel opmåling. Myndighederne kan fastlægge en opmålingstolerance, der ikke må overstige 5 % af markarealet eller en buffer på 1,5 m af markens perimeter. Maksimumstolerancen for hver mark må dog i absolut værdi ikke overstige 1,0 ha."

4) Artikel 23 affattes således:

"Artikel 23

Telemåling

1. Medlemsstaterne kan gøre brug af telemåling i forbindelse med den i artikel 18, stk. 1, litra a), omhandlede stikprøve i stedet for at anvende traditionelle metoder for kontrol på stedet på betingelserne i denne artikel. Artikel 17, 18, 19 og 20, artikel 21, første punktum, og artikel 22 anvendes om nødvendigt.

2. De områder, der skal kontrolleres ved telemåling, udvælges på basis af en risikoanalyse eller tilfældigt.

Udvælges et område på basis af en risikoprøve, tager medlemsstaterne hensyn til passende risikofaktorer, herunder:

a) deres finansielle betydning med hensyn til EF-støtte

b) støtteansøgningernes sammensætning

c) marksystemernes strukturer og landbrugslandskabets kompleksitet

d) manglende dækning i de foregående år

e) de tekniske begrænsninger for effektiv anvendelse af telemåling med hensyn til områdebestemmelse

f) kontrolresultater i de foregående år.

3. Kontrol på stedet ved telemåling omfatter:

- enten alle støtteansøgninger, som har mindst 80 % af det areal, for hvilket der ansøges om støtte efter de ordninger, der er omhandlet i artikel 1, stk. 1, i forordning (EØF) nr. 3508/92, liggende inden for det pågældende område

- eller de støtteansøgninger, som skal udvælges af myndighederne på grundlag af artikel 19, stk. 2.

Ansøgninger, der er tilfældigt udvalgt i henhold til artikel 19, stk. 1, kan kontrolleres ved telemåling.

4. Når en landbruger er blevet udvalgt til kontrol på stedet i henhold til stk. 3, omfattes mindst 80 % af det areal, som han ansøger om støtte for under støtteordninger, der er omhandlet i artikel 1, stk. 1, i forordning (EØF) nr. 3508/92, af kontrol på stedet ved telemåling.

5. Kontrol på stedet ved telemåling foretages på følgende måde. Medlemsstaterne:

a) fortolker satellitbilleder eller luftfotos af alle de marker pr. ansøgning, der skal kontrolleres i henhold til stk. 4, med henblik på at bestemme plantedækket og opmåle arealet

b) foretager fysiske markinspektioner i forbindelse med alle de ansøgninger, for hvilke billedfortolkningen ikke giver mulighed for på en for myndighederne tilfredsstillende måde at kontrollere, om de afgivne oplysninger i anmeldelsen er nøjagtige.

6. Den i artikel 18, stk. 2, omhandlede yderligere kontrol foretages ved traditionel kontrol på stedet, hvis det ikke længere er muligt at foretage den yderligere kontrol ved telemåling det pågældende år."

5) Artikel 24, stk. 1, affattes således:

"1. For andre støtteordninger end dem, der er fastsat i artikel 4, stk. 6, og artikel 11 i forordning (EF) nr. 1254/1999, gennemføres mindst 60 % af den minimumsandel af kontrol på stedet, der er fastsat i artikel 18, stk. 1, litra b), andet punktum, i hele den periode, hvor dyrene skal holdes på bedriften, for den pågældende støtteordning. Den resterende andel af kontrol på stedet gennemføres i hele den periode, hvor dyrene skal holdes på bedriften, for en af disse støtteordninger."

6) Artikel 32, stk. 2, andet afsnit, affattes således:"Er forskellen på over 50 %, udelukkes landbrugeren endnu en gang fra at modtage støtte på op til et beløb, der svarer til forskellen mellem det anmeldte areal og det fastslåede areal i henhold til artikel 31, stk. 2. Beløbet fratrækkes støttebetalinger efter en af de støtteordninger, der er omhandlet i artikel 1, stk. 1, i forordning (EØF) nr. 3508/92, og som landbrugeren er berettiget i forbindelse med ansøgninger, som han indgiver i løbet af de tre kalenderår efter det kalenderår, hvor uregelmæssigheden konstateres. Kan beløbet ikke fuldt ud fratrækkes disse støttebetalinger, annulleres restbeløbet."

7) Artikel 33, stk. 2, affattes således:"Er forskellen på over 20 % af det fastslåede areal, udelukkes landbrugeren desuden endnu en gang fra at modtage støtte på op til det beløb, der svarer til forskellen mellem det anmeldte areal og det fastslåede areal i henhold til artikel 31, stk. 2. Beløbet fratrækkes støttebetalinger efter en af de støtteordninger, der er omhandlet i artikel 1, stk. 1, i forordning (EØF) nr. 3508/92, og som landbrugeren er berettiget i forbindelse med ansøgninger, som han indgiver i løbet af de tre kalenderår efter det kalenderår, hvor uregelmæssigheden konstateres. Kan beløbet ikke fuldt ud fratrækkes disse støttebetalinger, annulleres restbeløbet."

8) Artikel 34, stk. 2, affattes således:

"2. Konstateres der en forskel på over 50 % mellem det anmeldte areal og det fastslåede areal i henhold til artikel 31, stk. 2, udelukkes landbrugeren i forbindelse med de støtteansøgninger, han indgiver i de tre kalenderår, der følger efter kalenderåret for konstateringen, endnu en gang for et foderareal, der svarer til forskellen mellem det anmeldte areal og det fastslåede areal. Kan det areal, der skal udelukkes, ikke fratrækkes fuldt ud, annulleres forskellen."

9) I artikel 37 indsættes:

"3. Ansøger en landbruger om støtte for både moderfår og geder, og er der ingen forskel i størrelsen af den udbetalte støtte, kan et moderfår udskiftes med en ged og omvendt. Moderfår og geder, for hvilke der ansøges om støtte efter artikel 4 i forordning (EF) nr. 2529/2001, kan udskiftes i den periode, hvor dyrene skal holdes på bedriften, inden for de i nævnte artikel fastsatte grænser, uden at det medfører tab af retten til betaling af den støtte, der er ansøgt om.

4. Udskiftninger efter stk. 3 gennemføres senest ti dage efter den begivenhed, som nødvendiggør udskiftningen, og registreres senest tre dage efter udskiftningsdatoen. Den myndighed, som støtteansøgningen blev indgivet til, skal senest fem arbejdsdage efter udskiftningen underrettes herom."

10) Artikel 38 ændres som følger:

a) Stk. 2, tredje afsnit, affattes således:"Er den ifølge stk. 3 beregnede procentsats på over 50 %, udelukkes landbrugeren desuden endnu en gang fra at modtage støtte på op til et beløb, der svarer til forskellen mellem det anmeldte antal dyr og det fastslåede antal dyr i henhold til artikel 36, stk. 3. Beløbet fratrækkes støttebetalinger efter kvægstøtteordningen, som landbrugeren er berettiget i forbindelse med ansøgninger, som han indgiver i løbet af de tre kalenderår efter det kalenderår, hvor uregelmæssigheden konstateres. Kan beløbet ikke fuldt ud fratrækkes disse støttebetalinger, annulleres restbeløbet."

b) Stk. 4, andet afsnit, affattes således:"Er den ifølge stk. 3 beregnede forskel på over 20 %, udelukkes landbrugeren endnu en gang fra at modtage støtte på op til et beløb, der svarer til forskellen mellem det anmeldte antal dyr og det fastslåede antal i henhold til artikel 36, stk. 3. Beløbet fratrækkes støttebetalinger efter kvægstøtteordningen, som landbrugeren er berettiget i forbindelse med ansøgninger, som han indgiver i løbet af de tre kalenderår efter det kalenderår, hvor uregelmæssigheden konstateres. Kan beløbet ikke fuldt ud fratrækkes disse støttebetalinger, annulleres restbeløbet."

11) Artikel 39 ændres som følger:

a) Stk. 1, første afsnit, affattes således:"Det støttebeløb, der skal nedsættes, må dog ikke udgøre mere end 20 % af det samlede beløb, som landbrugeren har ret til."

b) I stk. 2 affattes definitionen af symbolet "b" således:

"b = antallet af dyr af kvæg, der er til stede på bedriften på tidspunktet for kontrollen på stedet; det tal kan ikke være mindre end 1."

12) I artikel 40 indsættes som stk. 7:

"7. Med hensyn til landbrugere, som holder både moderfår og geder, der giver ret til samme præmiebeløb, anses dyrene at tilhøre samme gruppe, hvis der ved kontrol på stedet afsløres en forskel i besætningernes sammensætning med hensyn til antallet af dyr af hver art."

13) I afsnit VI indsættes som artikel 52a:

"Artikel 52a

Forældelse af støtteansøgninger for produktionsår og præmieperioder før den 1. januar 2002

Uanset artikel 54, stk. 2, gælder artikel 49, stk. 5, medmindre medlemsstaterne har fastsat fordelagtigere regler om begrænsningsperioder, også for støtteansøgninger for produktionsår og præmieperioder, der begyndte før den 1. januar 2002, medmindre myndighederne allerede har underrettet modtageren om den uberettigede karakter af den pågældende betaling inden den 1. februar 2004."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. januar 2004.

På Kommissionens vegne

Franz Fischler

Medlem af Kommissionen

(1) EFT L 355 af 5.12.1992, s. 1. Forordning senest ændret ved Kommissionens forordning (EF) nr. 495/2001 (EFT L 72 af 14.3.2001, s. 6).

(2) EFT L 327 af 12.12.2001, s. 11. Forordning senest ændret ved forordning (EF) nr. 2550/2001 (EFT L 341 af 22.12.2001, s. 105).